OpenLLM-France/wikimedia huggingface dataset:
# Titulu (immunologia)

Odol-serum baten titulua immunologia klinikoan erabiltzen den prozedura da odol edo serum baten antigorputzen kontzentrazioa neurtu ahal izateko.
Gaixotasun infekziosoak harrapatzerakoan odoleko antigorputzen kontzentrazioa, mikrobio patogenoaren aurkakoa, igo ohi da. Klinika eta ospitaletako laborategietan batzuetan ez da zuzenean bilatzen gaitz infekzioso baten mikrobio eragilea: horren ordez mikrobio hori zeharka identifika daiteke, odolean agertzen diren mikrobio horren aurkako antigorputzak antzematerakoan.
Gizabanako batek mikrobio baten aurkako antigorputzak odolean baldin baditu, infektatuta izan den zantzua da. Infekzioa aspaldian gertatu bazen, antigorputzen kontzentrazioa txikia izan ohi da, eta berria baldin bada kontzentrazioa handiagoa izan ohi da. Halere, antigorputzen kontzentrazioaren neurketa bakar batek gaixoa inoiz infektatuta izan den adieraziko digu soilik. Infekzioa aktiboa den ala ez ikusteko neurketa desberdinak egin beharko dira, eta antigorputzen kontzentrazioa igo egiten dela ziurtatzea.
Gaitz infekzioso guztiek antzemateko ez du balio prozedura honek, hainbat mikrobioren infekzioek (Neisseria gonorrhoeaerenak, adibidez) ez baitute erantzun immunitario nabarmena eragiten.
Odol-serum baten titulua kalkulatzeko odol-serumaren diluzioak prestatzen dira lehenik eta behin (1/20, 1/40, 1/80, 1/160....) Diluzio bakoitzean, jakina, antigorputzen kontzentrazioa txikiagoa izango da (horren arabera, 1/80 titulua duen serumak 1/160 titulua duenaren baino antigorputz gutxiago ditu). Diluzio hauetako bakoitzari antigeno kopuru bera jartzen zaio, eta aglutinazioa aztertzen da: serumaren titulua aglutinazioa ematen duen azken diluzioa izango da (adibidez, 1/160).
Test serologiko honen beste aplikazioa gaixotasun autoimmuneen azterketan datza: gaitz horietan garrantzitsua da autoantigorputzen kontzentrazioa jakitea, eta teknika hau aplikatuz jakiten da.

## Erreferentziak

* ↑ Título de anticuerpos en sangre Medline Plus
* ↑ Madigan M.T., Martinko J.M., Parker J. Brock Mikroorganismoen biologia (2007) E.H.U-ak euskaratua:868 orr.

## Kanpo estekak

* Datuak: Q3991932
# Titulu (kazetaritza)

Titulua, kazetaritzan, egunkari, aldizkari edo prentsako idatzi jakin bateko artikulu edo berri jakin baten izenburua da.
Berria egunkariaren Estilo Liburuaren arabera, albistearen laburpenak dira tituluak, eta beste elementuetatik guztiz beregainak izan behar dira, berez ulertzeko modukoak.
Berriako irizpideek diote tituluak izan behar duela argia, laburra, egiazkoa, erakargarria, egokia eta gaurkotasunari lotua. Guztiarekin, titulu informatibo hutsez gain, adierazkorrak ere izan daitezkeela ere zehazten du, modu literarioan idatziak zilegi izan daitezkeela alegia. Erreportaje batean sormenezko titulu bat ematen bada, azpitituluan zehaztasun informatiboarekin hornitu behar dela dio Estilo Liburuak halaber.

## Erreferentziak

* ↑ «Berria Estilo Liburua - Titular» www.berria.eus (Noiz kontsultatua: 2023-08-01).
* ↑ «Titulu elementuak» www.berria.eus (Berria Estilo Liburua) (Noiz kontsultatua: 2023-08-01).

## Kanpo estekak

* Datuak: Q1313396
* Multimedia: News headlines / Q1313396
# Tituludun elizbarruti

Eliza Katolikoaren tituludun elizbarrutia (diozesi edo artxidiozesi) apezpiku edo artzapezpiku baten gobernupean zegoen lurralde jakin bat berea izateari utzi diona da eta gaur egun bere tituluan soilik existitzen dena.
Lurralde jakin baten gainean jurisdikzioa duen apezpiku baten esku utzitako elizbarrutiari (diozesi edo artxidiozesi) egoitza-elizbarrutia deitzen zitzaion, burua bertan bizi baitzen, tituludun elizbarrutitik bereizteko.

## Erreferentziak

* ↑ «Titular See | Encyclopedia.com» www.encyclopedia.com (Noiz kontsultatua: 2023-05-25).
* ↑ «Dictionary : RESIDENTIAL SEE» www.catholicculture.org (Noiz kontsultatua: 2023-05-25).

## Kanpo estekak

* Datuak: Q15217609
* Multimedia: Titular sees / Q15217609
# Titus Oates

Titus Oates Ingalaterrako iraultzailea izan zen (Oakham, 1649ko irailaren 15a - Londres, 1705eko uztailaren 12/13a). 1678an jesuitek katolizismoa indartu nahian, Karlos II.a erregea hiltzeko eta haren ordez Jakobo agintari izendatzeko matxinada bat antolatu zutela eman zuen aditzera. Berri haren ondorioz katoliko askori ezetsi zieten; Oatesek zioena gezurra zela jakin zenean kartzelara eraman zuten, baina ihes egitea lortu zuen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
# Tomas San Miguel

Tomás San Miguel (Gasteiz, 1953-) musikari arabarra da, musika tradizionala osagai garaikideekin uztartzen dituena, new age, jazz eta beste estilo batzuekin batera.
Piano eta akordeoi jolea da, besteak beste, eta txalapartari protagonismo berezia eman dio azken lanetan.
Madrilen bizi da aspaldi honetan.

## Diskografia

* "Lezao" (Nuevos Medios, 1994).
* "Ten" (1998).
* "Dan txa" (2006).

## Ikus, gainera

* Euskal Musika tradizionala

## Kanpo loturak

* Tomás San Miguelen webgunea
* San Miguelez "Solsticio de Invierno" blogean
* Datuak: Q12268053
# Tomas Perez Revilla

Tomas Perez Revilla, Tomason ezizenez (Bilbo, ? - Bordele, 1984ko uztailaren 28a) ETAko kide nabarmena izan zen. Bilboko Matiko auzoan jaioa, 1984 urteko ekainaren 15ean GAL erakundeak Biarritzen jarritako lehergailu batek harrapatuta larriki zauritu ondoren. Atentatua gertatu eta 43 egunetara hil zen.
Aurretik, 1976. urtean beste atentatu bat jasan zuen.
# Tomas Zubizarreta

Tomas Zubizarreta Soraluze, izengoitiz Zendoia (Martirieta auzoa, Azkoitia, 1930eko azaroaren 30a - Azkoitia, 2015eko irailaren 25a), gipuzkoar soinu jotzailea izan zen. Kere kasa ikasi zuen soinua jotzen. Ibilbide oparoa egin zuen 17 urterekin plazan aurrenekoz jo zuenetik. Joxe Mari Urbieta Egañazpi panderistarekin jo zuen askotan, eta baita Luis Alberdi Zabale-rekin ere; Euskadiko Trikiti Txapelketan aritu zen harekin batera 1979, 1980 eta 1982an. 2014ko martxoan omenaldia egin zioten Azpeitiko San Jose trikiti jaialdian.

## Bibliografia

* Azkune, Laxaro, Zendoia: Pozaren mezularia, Euskal Herriko Trikitixa Elkartea, 2014, isbn 978-84-936564-6-1

## Erreferentziak

* ↑ Susaeta, Igor. Besteak poztuz pozten zen trikitilaria. Berria, 2015eko irailak 29, CC BY-SA 4.0, berria.eus (Noiz kontsultatua: 2021-10-1).

## Kanpo estekak

* Datuak: Q108762060
# Tomas Villanuevakoa

Tomas Villanuevakoa, jaiotza-izenaz Tomás García Martínez (Fuenllana, Gaztelako Erresuma, 1487 – Valentzia, 1555eko irailaren 8a), espainiar elizgizona izan zen. Alexandro VII.ak santu izendatu zuen 1658an. Jaieguna irailaren 22an ospatzen da.

## Bizitza

Alcalá de Henaresko eta Salamancako unibertsitateetan filosofia irakatsi ondoren, San Agustinen Ordenan sartu zen, eta 1520. urtean apaiz egin zen. Karlos V.aren predikaria izan zen, eta nahi izan ez bazuen ere, Valentziako artzapezpikutegiko buru izateko kargua onartu behar izan zuen. Berrikuntza nabarmenak eta gizarte lan sakonak bultzatu zituen. Sermoi ugari idatzi zituen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q2166628
* Multimedia: Thomas of Villanova / Q2166628
# Tomas Porralis Savoiakoa

Tomas Porralis (Savoia ? - Iruñea, 1591) Iruñeko liburugilea izan zen 1568 eta 1591 artean.
Iruñera baino lehen Gaztelako inprentetan lan egin omen zuen. Adrian Anbereskoaren suhia (María Périz alabaordearen senarra), harengandik Nafarroako erresumako inprimatzaile ofizial kargua hartu zuen oinordetzan, eta bera zendu eta gero Pedro Porralis semeak (1591).

## Erreferentziak

* ↑ Itúrbide Díaz, Javier. (2015). Los libros de un Reino: historia de la edición en Navarra (1490-1841). .
* Datuak: Q61861425
* Multimedia: Tomás Porralis de Saboya / Q61861425
# Tomas Trigo

Juan Tomás Ángel "Tommy" Trigo González (Iruñea, 1989ko ekainaren 8a) nafar futbolaria da, atezain moduan aritzen zena.
Ama filipinarra du eta bertara joan zen gaztelaniazko irakasle moduan lan egitera. Bertoko herrialdetasuna bereganatu eta 2014an Filipinetako futbol selekzioan debuta egin zuen.

## Ibilbidea

| Kluba | Urtea |
| Nafarroako Unibertsitatea | 2008–2014 |
| Team Socceroo FC | 2014 |
| FC Meralco Manila | 2014–2016 |

## Erreferentziak

* ↑ «El español Tommy Trigo, convocado por Filipinas» As 2014/10/30.

## Kanpo estekak

* Datuak: Q18637980
# Tomas Zumarraga

Tomas Zumarraga Lazkano (Gasteiz, 1577ko martxoaren 9a - Nagasaki, 1622ko irailaren 12a) arabar domingotarra izan zen. Japoniara joan zen misiolari. Nagasaki eta Ōmura inguruko mendietan ezkutatu zen 1617an atxilotu arte. Bost urte geroago erre zuten. 1867an Pio IX.ak dohatsu izendatu zuen.

## Kanpo estekak

* Datuak: Q20030905
* Multimedia: Thomas of Zumárraga / Q20030905
# Tommaso Allan

Tommaso Allan (Vicenza, 1993ko apirilaren 26a) italiar errugbilaria da, joko-zabaltzaile eta atzelari postuetan aritzen dena. Top 14ko USA Perpignan taldean jokatzen du 2023tik. 2013ko azaroaren 9an egin zuen debuta Italiako selekzioan, Turinen, Australiaren aurka.

## Ibilbidea

* USA Perpignan: 2013-2016
* Benetton Treviso: 2016-2021
* Harlequins: 2021-2023
* USA Perpignan: 2023-

## Palmaresa
### Beneton Treviso

* Pro14 Rainbow Cup
** irabazlea: 2021

### Italiako selekzioa

* 80 partida, 2013-2024 bitartean
* 501 tanto (15 entsegu, 89 transformazio, 77 zigor-ostiko, drop bat)

## Erreferentziak

* ↑ Tommaso Allan. en.espn.co.uk (Noiz kontsultatua: 2024-2-26).

## Kanpo estekak

* Datuak: Q15140706
* Multimedia: Tommaso Allan / Q15140706
# Tommaso Landolfi

Tommaso Landolfi (Pico, Lazio, 1908ko abuztuaren 9a - Ronciglione, Italia, 1979ko uztailaren 8a) italiar idazlea izan zen.

## Biografia

Ama oso gazte zela hil zitzaion, eta Cicognini de Prato barnetegira bidali zuten. Oso irakurzalea zen, eta mirespen handia zien Dante, Giacomo Leopardi eta D´Annunziori, baina baita alemaniar, frantses eta errusiar idazleei ere. Besteak beste, idazle haien itzultzaile aritu zen.
Lehenengo liburua idatzi zuenetik bertatik, nabarmena zen bere idazkeraren originaltasuna: Dialogo dei massimi sistemi (1937, "Sistema handiei buruzko elkarrizketa"). Lehenengo urteetan, abangoardiako aldizkariak irakurtzen zituztenen eskura besterik ez ziren iristen bere lanak. Lan horietako pertsonaiak bitxiak ziren, umore beltzaz baliatzen zen, eta animaliak sartzen zituen askotan protagonista gisa. Pietra lunare (1939) lanean, esate baterako, mutiko gazte baten eta ahuntz eme baten arteko ezkutuko harremana azaltzen du. 1942an La Spada ("Ezpata") lan sadikoa argitaratu zuen, eta ondoren, Cancroregina (1950) zientzia-fikzioko kontakizuna. Le Due Zittelle (1950, "Bi Neska Zaharrak") lanean, berriz, bi neskazaharrek hazitako tximino baten abenturak eta heriotza azaltzen ditu. 1953an La Bière du pécheur ("Arrantzalearen hilkutxa") argitaratu zuen, gogoeta autobiografikoak eta datarik gabeko egunkarietako orrialdeak nahasten dituena. Landolfik idatzi zuen guztia larritasunak eragina da, eta bere lanetan beti agertzen da erruaren ideia, pertsonaien beldurren eta fobien bidez adierazia. Intzestua ere gai arrunta da Landolfiren lanetan, Un Amore del nostro tempo (1965, "Gure garaiko amodioa") obrak erakusten duenez.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q560541
* Multimedia: Tommaso Landolfi / Q560541
# Tomiño

Tomiño Galiziako Pontevedrako probintziaren hego-mendebaldean kokatzen den udalerria da, eta O Baixo Miño eskualdean dago. Iparraldetik Gondomar udalerriarekin mugatzen du, ipar-ekialdetik Tui udalerriarekin, ekialde eta hegoaldetik Portugalekin, hego-mendebaldetik O Rosal udalerriarekin eta mendebaldetik berriz Oia udalerriarekin.

## Parrokiak

Udalerri hau 15 parrokietan banatuta dago:
* Amorín (San Xoán)
* Barrantes (San Vicente)
* Currás (San Martiño)
* Estás (Santiago)
* Figueiró (San Martiño)
* Forcadela (San Pedro)
* Goián (San Cristoval)
* Piñeiro (San Salvador)
* Pinzás (Santa María)
* San Salvador de Tebra (San Salvador)
* Sobrada (San Salvador)
* Taborda (San Miguel)
* Tebra (Santa María)
* Tomiño (Santa María)
* Vilameán (San Bieito)

## Tomiñotar ospetsuak

* Eliseo Alonso, idazlea (1924-1996)
* Xosé Luís Franco Grande, idazlea (1936an jaioa)
* Toñi Vicente, Galiziako sukaldari ospetsuenetakoa. Bere jatetxea Santiago Compostelakoan duelarik (1953an jaioa).
* Manuel Vicente Alonso, azken alkate errepublikarra, Francoren erregimen faxistak 1936an heriotza zigorrera kondenatu zuen.

## Iruditegia

* San Vicente de Barranteseko eliza

## Kanpo estekak

* Tomiño, Rias Baixaseko Turimoa
* Tomiñoko Udalaren webgunea
* Datuak: Q1628263
* Multimedia: Tomiño / Q1628263
# Transformers

Transformers Hasbro eta Takara Tomy jostailu-enpresen entretenimendu frankizia bat da. Frankizia honen argumentua Cybertron planetako bi arraza robotikoen- , Autobotak eta Decepticonak- borrokan girotuta dago. "Transformer" izendapena robot horiek ordezko forma bihurtzeko duten gaitasunaren ondorio da, normalean ibilgailuak.

## Pelikulak

| Pelikula | Urtea |
| The transformers: Pelikula | 1986 |
| Transformers | 2007 |
| Transformers II: Erorikoen mendekua | 2009 |
| Transformers III: Ilargiko alde iluna | 2011 |
| Transformers IV: Desagerpen era | 2014 |
| Transformers V: Azken zaldun | 2017 |
| Tranformers: BumbleBee | 2018 |

## Bideojokoak

Jokoa :
| Transformers: The game | Transformers: Human Alliance |
| Transformers Devastation | Transformers: Dark of the Moon |
| Transformers: Rise of the Dark Spark | TRANSFORMERS: BATTLEGROUNDS |
| Transformers: Fall of Cybertron | Transformers Autobots |
| Transformers: Revenge of the Fallen | TRANSFORMERS: Earth Wars |
| Transformers: War for Cybertron | Outright Games Transformers Battlegrounds |
| Angry Birds Transformers | Microsoft Transformers Battlegrounds |
| TRANSFORMERS: Forged to Fight | Transformers: 2004 |
| Transformers Decepticons | Transformers Animated: The Game |
| Transformers Universe | Transformers Rescue Bots: Hero |
| Police Truck Robot Game – Dino | Transformers: Mystery of Convoy |

## Erreferentziak

* ↑ (Ingelesez) «The History of Transformers on TV» IGN.
* ↑ (Ingelesez) Hasbro. «Transformers Movies | Transformer Movie Series» Transformers (Noiz kontsultatua: 2022-10-19).
* ↑ «Todos los juegos de Transformers - Saga completa» vandal.elespanol.com (Noiz kontsultatua: 2022-10-19).

## Kanpo estekak

* (Ingelesez) Hasbro. «Transformers Movies | Transformer Movie Series» Transformers (Noiz kontsultatua: 2022-10-18).
* Datuak: Q1323565
* Multimedia: Transformers (fiction) / Q1323565
# Transformers: Age of Extinction

Transformers: Age of Extinction (euskaraz Transformers: Desagertzearen Aroa) edo Transformers 4 2014ko Michael Bay estatubatuar zinema zuzendariak zuzendutako zientzia-fikziozko film bat da. Mark Wahlberg, Stanley Tucci, Kelsey Grammer, Nicola Peltz, Jack Reynor, Sophia Myles, Li Bingbing, Titus Welliver, T.J. Miller eta Peter Cullen aktoreek antzeztu zuten.
Transformers sailaren laugarren filma da.

## Argumentua

Oharra: Atal honek istorio osoa edo amaiera argitzen du.
Chicagoko tragedia jazo zenetik 4 urte igaro dira eta gizateria suntsipen hartatik zuzpertzen jarraitzen du, baina Autobotak nahiz Dezeptikoiak Lurretik desagertuak dira. Orain, AEBetako Gobernuak erreskatatutako teknologia bere Transformerrak eraikitzeko erabiltzen ari da. Proiektu honen arduraduna Joshua Joyce (Stanley Tucci) diseinatzaile harroputza da, Autobotak "teknologia zaborra" direla eta robot askoz hobeagoak eraikitzeko gai dela uste du. Bitartean, Cade Yeager (Mark Wahlberg) mekanikari asmatzaileak Marmon erdi-trailer bat topatu du. Hura konpontzen saiatzean, kamioia Transformer bat izateaz gain, Optimus Prime (Peter Cullen) bera dela ohartuko da, Autoboten buruzagia. Cadek ez dakiena aurkikuntza horren ondorioak zein izan litezkeen da.

## Aktoreak

* Mark Wahlberg: Cade Yeager
* Nicola Peltz: Tessa Yeager
* Stanley Tucci: Joshua Joyce
* Li Bingbing: Su Yuerning
* Kelsey Grammer: Harold Hattinger
* Titus Welliver: James Savoy
* T. J. Miller: Lucas Flannery
* Jack Reynor: Shane Dyson
* Sophia Myles: Darcy Tirrel
* James Bachman: Gill Wembley
* Abigail Klein: Joshuaren laguntzailea
* Cleo King: higiezinen agentea
* Charles Parnell: CIAko zuzendaria
* Michael Bay : Kamioi bidaiaria

### Ahotsak

* Peter Cullen: Optimus Prime
* Mark Ryan: Lockdown eta Bumblebee (ahotsa)
* Ken Watanabe: Drift (ahotsa)
* John DiMaggio :
** Crosshairs (ahotsa)
** Leadfoot (ahotsa)
* John Goodman: Hound (ahotsa)
* Reno Wilson: Brains (ahotsa)
* Frank Welker: Galvatron (ahotsa)
* Robert Foxworth: Ratchet (ahotsa)

## Kanpo estekak

* IMDBko fitxa irakurgai (Ingelesez)
* Datuak: Q6151665
* Multimedia: Transformers: Age of Extinction / Q6151665
# Transformers: Dark of the Moon

Transformers: Dark of the Moon (euskaraz Transformers: Ilargiaren Iluntasuna) edo Transformers 3 2011ko Michael Bay estatubatuar zinema zuzendariak zuzendutako zientzia-fikzio eta ekintza film bat da. Shia LaBeouf, Josh Duhamel, John Turturro, Tyrese Gibson, Rosie Huntington-Whiteley, Patrick Dempsey, Kevin Dunn, Julie White, John Malkovich eta Frances McDormand aktoreek antzeztu zuten.
Transformers sailaren hirugarren filma da.

## Argumentua

Oharra: Atal honek istorio osoa edo amaiera argitzen du.
Lurrean, Autobotak eta Dezeptikoiak AEBen eta Sobietar Batasunaren espazio lasterketan esku hartuko dute, horrek planeta osoa suntsituko zukeen tamainako gerra piztuko luke, Transformerrek ere ekidin ahalko ez zutena. Beste behin ere, Sam Witwicky (Shia LaBeouf) nahigabean gatazkaren erdian topatuko da.

## Aktoreak

* Shia LaBeouf: Sam Witwicky
* Rosie Huntington-Whiteley: Carly Spencer
* Josh Duhamel: William Lennox teniente-kolonela
* Tyrese Gibson: Robert Epps
* John Turturro: Seymour Simmons
* Patrick Dempsey: Dylan Gould
* Kevin Dunn: Ron Witwicky
* Julie White: Judy Witwicky
* Frances McDormand: Charlotte Mearing
* Glenn Morshower: Morshower jenerala
* Ken Jeong: Jerry Wang
* Buzz Aldrin: Bere burua antzeztuz
* Lester Speight: Hardcore Eddie
* John Malkovich: Bruce Brazos
* Alan Tudyk: Dutch
* Inna Korobkina: Errusiar emakumea
* Elya Baskin: Dimitri, errusiar astronauta
* Brett Stimely: John Fitzgerald Kennedy, AEBetako presidentea
Ahotsak:
* Peter Cullen: Optimus Prime
* Leonard Nimoy: Sentinel Prime
* Hugo Weaving: Mégatron
* Charles Adler: Starscream
* James Remar : Sideswipe
* Robert Foxworth: Ratchet
* Francesco Quinn: Dino/Mirage
* George Coe: Q / Wheeljack
* Frank Welker: Shockwave / Soundwave / Barricade
* Tom Kenny: Wheelie
* Reno Wilson: Brains
* Keith Szarabajka: Laserbeak
* Jess Harnell: Ironhide
* Ron Bottitta: Roadbuster

## Kanpo estekak

* IMDBko fitxa irakurgai (Ingelesez)
* Datuak: Q232774
* Multimedia: Transformers: Dark of the Moon / Q232774
# Transfobia

Transfobia pertsona transexualen edota transgeneroen aurkako jarrera, pentsaera, jokabide eta ekintza multzoa da. Aurreiritzi eta bereizkeria era bat da, arrazakeria eta sexismoa bezala. Transfobia atsekabe, nazka, beldur, haserre, indarkeria edo ezerosotasun moduan ager daiteke. Maiz iritzi homofoboekin datorrenez, homofobiaren alderditzat hartzen da.
1999. urteaz geroztik Transgeneroen Oroimenaren Eguna ospatzen da urtero, azaroaren 20an, indarkeria transfoboak hildakoen oroimenez.

## Ikus, gainera

* Homofobia
* Transmisoginia

## Kanpo estekak

* Datuak: Q59677
* Multimedia: Transphobia / Q59677
# Transformatu integral

Matematikan, transformatu integrala matematika-eragile bat da, $f(x)\,$ funtzio batetik $F(t)\,$ beste funtzio berri bat eratortzen duena, aldakuntza edo transformazio honen bitartez:
       $F(t)=\int _{t_{1}}^{t_{2}}K(x,t)f(x)dx\,$
$K(x,t)\,$ funtzioa transformatuaren kernel edo huna izanik.

## Kanpo estekak

* Datuak: Q877802
* Multimedia: Integral transforms / Q877802
# Transformazio (genetika)

Transformazioa bakterio batek bere ingurunean aske dagoen DNA zati bat harrapatzeko prozesuari deritzo.
Transformazioaren bitartez bakterioek kanpoko geneak hartzen dituzte, ezaugarri berriak jasoz. Batzuetan, kanpoko DNA hori errekonbinazioaren bitartez bakterioaren kromosoman integratzen da.
Bakterio gutxi batzuek besterik ez dute transformatzeko ahalmena; haien artean, Streptococcus, Bacillus, Pseudomonas, Azotobacter, Neisseria eta Haemophilus generokoak.
Transformazio prozesua Frederick Griffith britainiar mikrobiologoak aipatu zuen estreinakoz 1928an, bakteriar pneumoniaren aurkako txerto bat bilatzen ari zela. Griffith-ek Streptococcus pneumoniae-ren birulentzia gutxiko andui bat birulentzia handiko anduia bihur zitekeela jakinarazi zuen, beroz hildako andui birulentoekin harremenetan jarriz gero. Bere ustez, beroz hildako anduiek "zerbait" zuten, birulentzia gutxiko anduiak "transformatzen" zituena (geroago Avery-k, Mc Leod-ek eta Mc Carty-k eragile transformatzaile hori DNA zela frogatu zuten)
Azken urteotan bakterioetan ez ezik, baita landare zein animalia-zeluletan ere kanpoko DNA sartzen lortu dute zientzialariek modu artifizialean. Laborategian lortu da zelulak iragazkor izatea DNArekiko, naturan gertatzen ez dena. Animalia-zeluletan DNAren sartze prozesu horri transfekzioa deritzo.

## Ikus, gainera

* Griffithen esperimentua
* Avery, Mc Leod eta Mc Cartyren esperimentua

## Kanpo estekak

* Datuak: Q461499
# Transformers: Revenge of the Fallen

Transformers: Revenge of the Fallen (euskaraz Transformers: Erorien Mendekua) edo Transformers 2 2009ko Michael Bay estatubatuar zinema zuzendariak zuzendutako zientzia-fikziozko ekintza film bat da. Shia LaBeouf, Megan Fox, Josh Duhamel, Tyrese Gibson eta John Turturro aktoreek antzeztu zuten.
Transformers sailaren bigarren filma da.

## Argumentua

Oharra: Atal honek istorio osoa edo amaiera argitzen du.
Sam Witwicky (Shia LaBeouf) gazteak unibertsoa bi estralurtar robot arrazen arteko gerra batetik unibertsoa salbatu zuenetik bi urte igaro dira. Heroi izaera izan arren, Sam geinontzeko nerabe arruntek bezala ikasi eta unibertsitatera joateko prestatzen ari da, atzean Mikaela (Megan Fox) laga eta bere gurasoengandik lehenbizikoz urrunduz. Samen helburua unibertsitate ikasle bizimodu normala izatea da, horretarako bere patua ahaztu beharko du. Bietartean, Samek Mission Cityko gatazka ultrasekretua izan den arrean atzean laga eta eguneroko errutinara itzultzeko ahal duen guztia egin du, Autoboten eta Dezeptikoien gatazka ultrasekretua izan den arren, aldaketa asko utzi ditu. 7 Sektorea desegina izan da eta Simmons (John Turturro) agentea bere lanetik kaleratua. Bere ordez NEST izeneko agentzia berria sortu da. SAilean eskarmentu handia duten Lennox (Josh Duhamel) eta Epps (Tyrese Gibson) langileak kontratatuz, NEST agentziak Autobotekin buruz-buru lan egin eta Dezeptikoiekin beste gatazka hilgarri bat jazo ez dadin helburu du.

## Kanpo estekak

* IMDBko fitxa irakurgai (Ingelesez)
* Datuak: Q191100
* Multimedia: Transformers: Revenge of the Fallen / Q191100
# Torontoko udaletxea

Toronto City Hall, Torontoko (Ontario, Kanada) udaletxearen egoitza dagoen etxe orratza da. Hiriko finantza-gunean dago, Nathan Phillips Square ondoan. 1960ko hamarkadako lehen urteetan eraiki zen, garai batean, hiriko Chinatown zegoen lekuan (gero Spadina Avenue eta Dundas Street bidegurutzera aldatu zuten), udaletxeko lehengo eraikin zaharra (Old City Hall) ordezkatuz. Gaur egun hiriko puntu ezagunenetako bat da.

## Kanpo estekak

* Datuak: Q1093941
* Multimedia: Toronto City Hall / Q1093941